《别杭州留赠田景瞻地曹》
明代·林光

论心江浙几亭台，却喜君来我北来。三竺休嗟虚近约，八闽曾忝旧抡才。

关门别酒连朝泻，篷底新诗带雨裁。相送扁舟忽相失，东吴千里布帆开。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。